Пачатак спектакля – пралог. Дзеяння яшчэ няма. Гучаць тры, здавалася б, нічым не звязаныя тэмы: кароткая фанфара, харавы Вакаліз і аркестравая Контрмазурка (як назваў яе сам аўтар). I калі першую з іх яшчэ можна зразумець як традыцыйную ўступную інтраду – заклік да ўвагі, дык супастаўленне дзвюх іншых адразу ж інтрыгуе. Тым больш, што сцэнічнае афармленне іх процілеглае: Вакаліз выконваецца дзвюма харавымі групамі паабапал сцэны з запаленымі свечкамі за паўпразрыстай заслонай, а Контрмазурка вырашаецца апазіцыяй постацей Давыдава і Аляксандра I ў самым цэнтры сцэнічнай прасторы сярод прыдворных.